— Тыште кажне кеҥежым йоча модыш лагерьым эртарена. Тушко 2 гыч 5 ияш марте коло наре икшыве коштеш. Кок арня жапыште йоча-влаклан пӱртӱс, тудым аралыме, шочмо кундем да тудын поянлыкше нерген тӱрлӧ модыш гоч умылтарена, вашлиймаш-влакат оҥайын эртат, спорт мероприятийышкат кумылын ушнат, — мемнам вашлиймекыже, пашашт дене палдараш тӱҥале верысе культур пӧрт вуйлатыше Галина Гурьева. — Южгунам чодырашкат лектына. А лагерьым петырымылан кажне гана олыкыш каена, модыш программым эртарена, пеленна налме кочкышым тамлена. Тыгайже йоча-влаклан поснак чот келша.